Palina

Palina () je veľký rod rastlín (cez 500 druhov), ktorý zastupuje trváce byliny z čeľade astrovité (Asteraceae). Taxonomicky je tento rod radený do tribusu Anthemideae v podčeľadi astrovaté (Asteroideae). Prirodzený areál rodu zahŕňa predovšetkým mierne a subtropické oblasti na severnej pologuli.

 Iné názvy 
Polynok [alebo pelynka, polynka, pelinek, pojínek, palín, pelín, peluň(a) a pod.], absint, černobyľ)palina. In: Pyramída; 

 Opis 
Rod palina zastupuje trváce, často aromatické, holé alebo plstnaté byliny alebo polokry a kry.

Listy sú striedavé, rôznym spôsobom perovito delené alebo 3-zárezové, výnimočne celistvé.

Úbory sú terčotvaré, väčšinou veľmi početné, priame alebo ovisnuté, guľovité alebo vajcovité, drobné, usporiadané v strapcoch alebo klasoch. Zákrov je dvoj až päťradový, zákrovné listene sú škridlicovito sa prekrývajúce, pritisnuté, na okraji veľmi často blanito lemované. Lôžko úboru je mierne vypuklé, holé alebo chlpaté, bez plievok. Kvety sú žlté alebo červenkasté. Okrajové kvety sú väčšinou piestikovité, koruny sú vláknito rúrkovité, veľmi úzke, s päťzubým korunným lemom. Stredové kvety sú obojpohlavné alebo funkčne tyčinkové, rúrkovité až rúrkovito lievikovité. Vzácne okrajové aj stredové sú obojpohlavné, rúrkovito lievikovité.

Plodmi sú valcovité až obrátene vajcovité nažky, spravidla sú čiastočne sploštené, hladké, bez chocholca.

 Rozšírenie a ekológia 
Rod palina je rozšírený (až na výnimky) na severnej pologuli, s najväčšou diverzitou v stepných až polopúštnych oblastiach Európy, Ázie a Severnej Ameriky. Jednotlivé druhy rastú aj v Južnej Amerike, subsaharskej Afrike a na Havaji. Veľa druhov sa druhotne rozšírilo mimo svoj pôvodný areál.

 Význam a využitie 
Liečivým druhom je palina pravá (Artemisia absinthium) vyznačujúca sa žltými kvetmi a listami po oboch stranách sivozelenými. Rastie v teplejších oblastiach na medziach, rumoviskách a okrajoch ciest. Pridáva sa do likérov kvôli horkej chuti (absint).

Ako korenina sa pestuje palina dračia (Artemisia dracunculus) pôvodom z Ázie. Používa sa ako prísada do octu a horčice. Od ostatných palín sa líši nedelenými úzkymi listami.

Podobné použitie má aj palina abrotská ( Artemisia abrotanum) z južnej Európy. Starí Rimania ju považovali za afrodiziakum.

Palina ročná (Artemisia annua), pochádzajúca z Ázie, dlho slúžila ako liek proti malárii, a stále je študovaná pre potenciálne využitie pri liečbe rakoviny.

 Druhy a poddruhy vyskytujúce sa na Slovensku 
V prirodzenom prostredí na Slovensku rastú tieto druhy a poddruhy:
 palina abrotská (Artemisia abrotanum) 
 palina dračia (Artemisia dracunculus) 
 palina metlovitá (Artemisia scoparia) 
 palina obyčajná (Artemisia vulgaris) 
 palina plazivá (Artemisia repens) 
 palina poľná (Artemisia campestris) 
 palina pontická (Artemisia pontica) 
 palina pravá (Artemisia absinthium) 
 palina rakúska (Artemisia austriaca) 
 palina ročná (Artemisia annua) 
 palina Sieversova (Artemisia siversiana) 
 palina skalná (Artemisia eriantha) 
 palina slanomilná (Artemisia santonicum) 
 palina slanomilná rozložitá (Artemisia santonicum subsp. patens) 
 palina Tournefortova (Artemisia tournefortiana) 
 palina tônistá (Artemisia umbrosa) 
 palina Verlotovcov (Artemisia verlotiorum) 

 Referencie 

 Iné projekty 

Kategória:Flóra na Slovensku
Kategória:Astrovité
Kategória:Astrovaté

Kategória:Liečivé rastliny
Kategória:Trvalé rastliny